மண்ணென்ற மண்டலம் எல்லாம் புரக்கும் வழுதி சற்றுந் தண்ணென்ற நெஞ்சம் தரித்திலனே தனுவேடன் எச்சில் உண்ணென்ற போதுண்டவர் சொக்கர் பாதியுடலம் பச்சைப் பெண்ணென் றறிந்து மடித்தான் எவ்வாறு பிரம்பு கொண்டே. (15) இன்றொக்க வேண்டில் எவ்வாறு ஒக்குமோ எழில்சேர் களந்தைக் குன்றொக்குங் கோபுரங் கோபுர மொக்கும் அக்குன்றது போல் அன்றொக்க வேண்டும் என்னல் வினை தீவினை யாமிரண்டும் என்றொக்குமோ இனித்தென் களக்காடனை யான் பெறவே. (16)